དེའི་རྗེས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་ནས་བོད་ཁྱིམ་སློབ་གྲྭའི་སློབ་མ་ཚོའི་ཤེས་ཡོན་ཡར་རྒྱས་འགྲོ་ཡི་ཡོད་པ་ལྟར།ལྔ་དང་ལྔ་བཅུའི་འཆར་སྣང་གི་ཚོགས་འདུ་རིམ་པ་དང་བཀའ་ཤག་སྐབས་གོང་མ་དང་།ད་ལྟའི་བཀའ་ཤག་སོགས་ནས་ཤེས་ཡོན་ནི་གལ་གནད་ཆེ་ཤོས་ཤིགལ་ངོས་འཛིན་བྱེད་ཀྱི་ཡོད།མི་འབོར་གྱི་ཆ་ནས་བོད་མི་ས་ཡ་༦དེ་རྒྱ་མི་དང་བསྡུར་ན་ཧ་ཅང་ཉུང་ཉུང་རེད།བོད་མི་གཅིག་གིས་རྒྱ་མི་༩༩ཙམ་ལ་གདོང་ལེན་དང་་ཁ་གཏད་གཅོག་དགོས་འཁེལ་ཡོད་སྟབས།ང་ཚོས་དྲག་པོ་ལས་འགུལ་བརྒྱུད་ཁ་གཏད་གཅོག་ཐབས་ཡོད་པ་མ་རེད།དེར་བརྟེན།མི་གཅིག་གི་ནུས་པ་འདོན་ཐུབ་པར་བོད་མི་ཚོས་ཤེས་ཡོན་སྤྱང་སྟེ་རིག་པ་སྒྲིམ་རྒྱུ་གལ་ཆེན་ཆགས་ཡོད་ལ།ཕ་མ་དང་སྤྱི་ཚོགས།དགེ་རྒན་ཚང་མས་འབད་བརྩོན་ཧུར་ཐག་བྱས་ཏེ་ཐོན་པའི་ཤེས་ཡོན་གྱི་གྲུབ་འབྲས་དེས་རྒྱ་མི་༩༩ལ་ཁ་གཏད་གཅོག་ཐབས་ཀྱི་ནུས་པ་འཐོན་གྱི་ཡོད།བཙན་བྱོལ་ནང་བོད་མིའི་མི་འབོར་བརྒྱ་ཆ་༢།༥རེད།བོད་ཀྱི་མི་འབོར་བརྒྱ་ཆ་༩༧།༥དེ་བོད་ནང་ཡོད།བོད་ནང་གི་བོད་མི་ཚོའི་མངོན་འདོད་སྒྲུབ་པའི་འགན་གཙོ་བོ་དེ་བཙན་བྱོལ་བའི་སྒང་ལ་སླེབས་ཡོད་དུས།བཙན་བྱོལ་བོད་མི་ཚོས་བོད་ནང་གི་བོད་མིའི་མངོན་འདོད་སྒྲུབ་པར་ཐབས་ལམ་ཡག་ཤོས་དེ་ཤེས་ཡོན་ཆགསབསྡད་ཡོད།དེ་འདྲ་ཡིན་དུས།བཙན་བྱོལ་ནང་བོད་མི་ཉུང་ཤས་ཤིག་ལས་མེད་པ་དང་།བོད་ནང་གི་མི་འབོར་བརྒྱ་ཆ་༩༧།༥དེའང་རྒྱའི་མི་འབོར་དང་བསྡུར་བ་ཡིན་ན་ཉུང་ཤས་ཤིག་ལས་མེད་པ་རེདདེ།ཤེས་ཡོན་ཐོག་འབད་བརྩོན་བྱས་པ་ཡིན་ན་གྲུབ་འབྲས་ཆེན་པོ་འཐོན་ཐུབ་ཀྱི་རེད་ཅེས་སྔོན་མ་ཞུས་པ་ཡིན་ལ་ད་རེས་ཀྱང་ཞུས་པ་ཡིན་ན།དཔེར་ན།འཛམ་གླིང་ནང་ཇེའུ་མི་རིགས་ཀྱི་མི་འབོར་བརྒྱ་ཆ་༠༢ལས་ཡོད་པ་མ་རེད་དེ།འཛམ་གླིང་གི་ནོ་བྷེལ་གཟེངས་རྟགས་ཐོབ་མཁན་བརྒྱ་ཆ་༢༢།༥ཇེའུ་མི་རིགས་ཆགས་བསྡད་ཡོད་ལ།ད་ལྟའི་བར་དུ་འཛམ་གླིང་ནང་ནོ་བྷེལ་གཟེངས་རྟགས་ཐེངས་༩༠༠ལྷག་ཅིག་གནང་ཡོད་པ་དང་།དེའི་ནང་ནས་གཟེངས་རྟགས་༢༠༠ལྷག་ཅིག་ཇེའུ་མི་རིགས་ལ་ཐོབ་ཡོད་པ་རེད།དེར་བརྟེན།འཛམ་གླིང་ནང་མི་འབོར་བརྒྱ་ཆ་༠༢ལས་མེད་པའི་ཇེའུ་མི་རིགས་ཀྱིས་འཛམ་གླིང་གི་ནོ་བྷེལ་གཟེངས་རྟགས་ལེན་ཐུབ་ཀྱི་ཡོད་ན།ང་རང་ཚོ་མི་འབོར་ཉུང་ཉུང་ཞིག་ལས་མེད་ནའང་ནུས་ཤུགས་སྤུངས་ཏེ་ནོ་བྷེལ་གཟེངས་རྟགས་གཙོས་གཟེངས་རྟགས་གཞན་རིགས་བླངས་པའི་ཐོག་ཏན་ཏན་རྒྱ་ནག་ལ་གནོན་ཤུགས་སྤྲོད་ཐུབ་ཀྱི་རེད།ཉེ་སྔོན་སི་ཁོ་ཊི་ཤིའི་མི་འགས་སྔོན་མ་དབྱིན་ཇི་བ་ཚོས་སི་ཁོ་ཊི་ཤིར་ཐུབ་ཚོད་བཏང་བ་དེ་རྒྱ་མིས་བོད་མི་ཚོར་བཏང་བ་ནང་བཞིན་གཅིག་མཚུངས་ཡིན་ཡང་།མིང་ལ་སི་ཁོ་ཊི་ཟེར་བའི་རྩོམ་པ་པོ་ཞིག་གིས་དབྱིན་ཡིག་ནང་སི་ཁོ་ཊི་ཤིའི་སྐོར་ལ་རྩོམ་མང་པོ་བྲིས་ཏེ་འཛམ་གླིང་ནང་ཁྱབ་བརྡལ་དུ་ཕྱིན་རྗེས་ཀློག་མཁན་ཧ་ཅང་མང་པོ་བྱུང་སྟེ།དབྱིན་ཇིའི་མི་རིགས་ཡོངས་ཀྱིས་རྩོམ་པ་པོ་གཅིག་གི་དཔེ་དེབ་བརྒྱུད་སི་ཁོ་ཊི་ཤིའི་དཔལ་ཡོན་དང་རིག་གནས།ལོ་རྒྱུས་སོགས་ཧ་ལས་པའི་ཕྱུག་པོ་དང་གཏིང་ཟབ་པོ་ཡོད་པ་ཤེས་ཏེ་སི་ཁོ་ཊི་ཤིར་བརྩི་བཀུར་ཞུ་ཡི་ཡོད་པ་རེད་ཅེས་གསུངས་ཀྱི་འདུགདེར་བརྟེན།ང་རང་ཚོའི་གཞོན་སྐྱེས་ནང་ལོགས་ནས་རྒྱ་སྐད་དང་དབྱིན་སྐད་ནང་རྩོམ་འབྲི་ཐུབ་པ་ཡིན་ན།རྒྱ་གར་དང་རྒྱ་ནག་ནང་ལོགས།དེ་བཞིན།རྒྱལ་སྤྱིའི་ཐོག་ནས་ཀྱང་ཆེ་མཐོང་སྤྲོད་མཁན་ཡོང་གི་རེད་ཅེས་ཞུ་རྒྱུ་ཡིན།ཞེས་གསུངས་སོང་།མཇུག་ཏུ་༧སྐྱབས་རྗེ་ཏ་ཡི་སི་ཏུ་རིན་པོ་ཆེ་མཆོག་ནས་མཛད་སྒོ་དང་འབྲེལ་བའི་བཀའ་སློབ་གསུང་བཤད་གནང་སྐབས།ང་རང་ཚོ་བོད་ཀྱི་སྐད་དང་ཡི་གེ་འདི་འཛམ་བུ་གླིང་ལ་ཕན་ཐོགས་པའི་སྐད་ཡིག་ཅིག་རེད་ལ།དེ་ཡིན་པ་ང་ཚོས་ཤེས་དགོས་རྒྱུ་ཧ་ཅང་གིས་གལ་ཆེན་པོ་རེད།འཛམ་བུ་གླིང་ནང་སྐད་རིགས་བརྒྱ་ཕྲག་དང་སྟོང་ཕྲག་མང་པོ་ཡོད་པ་རེད།དེའི་ནང་ལ་ཡི་གེ་ཡོད་པའང་སྟོང་ཕྲག་མང་པོ་རེད།འོན་ཀྱང་།ང་ཚོའི་བོད་ཡིག་ཐོག་སྡེབ་སྦྱོར་ཆ་ཚང་བ་དང་དེའི་ནང་ནས་ཀྱང་ཤིན་ཏུ་ཟབ་པ་དམ་པའི་ཆོས་ཀྱི་སྡེབ་སྦྱོར་ཐ་སྙད་ཡོད་པ་རེད།ང་རང་ཚོ་བོད་པ་ཞིག་ཡིན་ཕྱིར་འཛམ་གླིང་གི་སྐད་ཡིག་བརྒྱ་ཕྲག་མང་པོ་ཤེས་པ་ལས་ཀྱང་བོད་ཡིག་ཤས་རྒྱུ་ཧ་ཅང་གལ་ཆེན་པོ་རེད།བོད་པས་བོད་སྐད་དང་བོད་ཡིག་མ་ཤེས་པ་ཡིན་ན།བོད་ནང་པ་སངས་རྒྱས་པའི་ཆོས།བོད་ཀྱི་རིག་གཞུང་།བོད་ཀྱི་མ་འོངས་པ་སོགས་ཀྱི་ཆེད་གང་ཅིའི་ཐད་ནས་ཞབས་འདེགས་ཡང་དག་པ་ཞིག་སྒྲུབ་པར་ཆ་རྐྱེན་ཚང་གི་མེད།ང་རང་གིས་བལྟས་ཡོང་དུས།དེང་སང་བོད་ཀྱི་སྐད་དང་ཡི་གེ་ཕྱོགས་གཅིག་ནས་ཡར་རྒྱས་དང་ཕྱོགས་གཅིག་ནས་ཉམས་འགྲོ་ཡི་འདུགདེར་བརྟེན།བོད་ཀྱི་སྐད་ཡིག་གི་གནས་བབ་དེ་དེང་སང་འོ་མ་བཙོང་བ་ནང་བཞིན་ཕྱེད་ཀ་འོ་མ་ཡིན་པ་འདྲ་བོ།ཕྱེད་ཀ་ཆུ་ཡིན་པའི་བཟོ་ལྟ་བུ་གྱུར་ན་ཡག་པོ་མེད།ཅེས་དང་།མི་ཞིག་ལ་སློབ་སྤྱོང་མེད་པ་ཡིན་ན་འགྲོ་བ་མིའི་ཐུན་མོང་མ་ཡིན་པའི་ཁྱད་ཆོས་དེ་བེད་སྤྱོད་གཏོང་ཐུབ་ཀྱི་མེད་སྐོར་དང་།རྒྱལ་ཁབ་ཞིག་ལ་མཚོན་ནའང་ཡི་གེ་ཡོད་པའི་རྒྱལ་ཁབ་ཚོར་ལོ་རྒྱུས་ཡོད་པ་དང་།ཡི་གེ་མེད་པའི་རྒྱལ་ཁབ་ཚོར་ལོ་རྒྱུས་ཁུངས་སྐྱེལ་མེད་སྟབས།བོད་ཀྱི་སྐད་ཡིག་སྲུང་སྐྱོབ་བྱེད་རྒྱུ་གལ་ཆེན་ཆགས་བསྡད་ཡོད་སྐོར་དང་།དེ་བཞིན།བོད་མི་ཚོས་༧གོང་ས་རྒྱལ་བ་རིན་པོ་ཆེ་མཆོག་སྐུ་ཚེ་ཞབས་པད་བརྟན་ཕྱིར་སྐུའི་བཀའ་དགོངས་ཁག་ལུས་ངག་ཡིད་གསུམ་གྱིས་ལྷག་བསམ་རྣམ་དག་ཐོག་སྒྲུབ་དགོས་པ་གལ་ཆེན་ཆགས་ཡོད་སྐོར་སོགས་ཀྱི་བཀའ་སློབ་གནང་སོང་།